*Tämä artikkeli käsittelee kaupunkia. Avaruuslentäjästä katso Juri Gagarin.*


  

  

  

  

  

  

  

  

**Gagarin** (ven. Гага́рин, vuoteen 1968 **Gžatsk**, Гжатск) on kaupunki Smolenskin alueella Venäjällä. Se sijaitsee alueen koillisosassa Volgaan laskevan Gžat-joen rannalla. Kaupunki on Gagarinin piirin keskus. Kaupungissa asui vuoden 2010 väestönlaskennan mukaan 31 721 henkeä.

Historiaa
---------

Kaupunki on syntynyt etelästä pohjoiseen kulkeneen vesireitin sekä idästä länteen suuntautuvan maantien risteyksessä sijainneelle kauppapaikalle. Vuonna 1776 se sai kaupunginoikeudet nimellä *Gžatsk*. 1900-luvun alkuun saakka se oli Smolenskin kuvernementtiin kuuluneen Gžatskin kihlakunnan keskus. Vuoden 1812 sodan ja toisen maailmansodan aikana kaupunki tuhoutui pahoin. Vuonna 1968 se sai nimen *Gagarin* lähistöllä sijaitsevassa Klušinon kylässä syntyneen kosmonautti Juri Gagarinin mukaan.

Liikenneyhteyksiä
-----------------

 Kaupungin rautatieasema (Gagarin)
Kaupungin kautta kulkee Venäjän rautateiden Moskovasta Smolenskiin vievä ja myöhemmin esimerkiksi Minskiin jatkava rautatie. Kaupungin rautatieasema sijaitsee kantakaupungin lounaisosassa, noin viiden kilometrin päässä Moskovan ja Minskin välisestä M1-valtatiestä (*Belarus*). Tämä valtatie on osa Euroopan keskeisiin poikittaisväyliin kuuluvaa eurooppatietä **E 30**).

Nähtävyyksiä
------------

 Marian ilmestyksen ja Tihvinän jumalanäidin kirkot Gžat-joen varrella
 Osa Juri Gagarin museosta: Gagarinin kouluajan kotitalo
Nykyään Gagarin on maatalousalueen keskus. Kaupungissa on elintarvike-, sähkölaite- ja tekstiiliteollisuutta sekä pellavanjalostuslaitos. Nähtävyyksiä ovat keskustan lähellä Gžat-joen korkealla rannalla sijaitsevat Marian ilmestyksen katedraali (1897–1900) sekä Jumalansynnyttäjän (1753) ja Tihvinän jumalanäidin (1841) kirkot. Keskusaukiolla on vuosina 1734–1737 rakennettu Jumalan ilmestyksen kirkko ja kaupungin laidalla sijaitsevalla hautausmaalla Kristuksen taivaaseenastumisen kirkko vuodelta 1791. Kaupungissa toimii kotiseutumuseo ja Juri Gagarinille omistettu museo.

Lähteet
-------

1. ↑  Smolenskaja oblast: Potštovnyje indeksy *ruspostindex.ru*.  Arkistoitu 16.3.2012. Viitattu 13.3.2012. (venäjäksi)
2. ↑  Smolenskaja oblast: Telefonnyje kody *ruspostindex.ru*.  Arkistoitu 2.4.2012. Viitattu 13.3.2012. (venäjäksi)
3. 1 2  Автомобильная карта "Смоленск + Смоленская область" (Avtomobilnaja karta "Smolensk + Smolenskaja oblast") 1:19 000 & 1:520 000. RUZ Ko, et al, 2010. ISBN 978-5-89485-085-1. (venäjäksi)
4. 1 2  Е.Л. Макаревич (toim.): Атлас автомобиьных дорог (Atlas Avtomobilnyh Dorog) 1:500 000. Издательство Янсеян, Minsk, 2005. ISBN 985-6501-12-1. (venäjäksi)
5. ↑  Федеральная служба государственной статистики (Venäjän federaation tilastovirasto), www.gks.ru: Предварительные итоги: всероссийской переписи населения 2010 года. Статистический сборник (pdf) (Alustavat tulokset: Koko Venäjän kattavan väestönlaskenta 2010. Tilastollinen yhteenveto) *ISBN 978-5-902339-98-4*.  2011. Moskova:  ИИЦ «Статистика России».. Viitattu 13.3.2012. (venäjäksi)
6. 1 2  *Goroda Rossii: entsiklopedija*, s. 102. Moskva: Bolšaja Rossijskaja Entsiklopedija, 1994. ISBN 5-85270-026-6.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Gagarin (Smolenskin alue)**.
* Epävirallinen kaupunkisivusto (venäjäksi)
* Gagarin-museon sivusto (venäjäksi)